### Resumé

Teknisk Udvalg har ønsket en sag vedr. trafikafvikling og parkering i [adresse], Børkop. Der er modtaget flere henvendelser om problemer med parkering i gaden. Dette skaber udfordringer for trafikafviklingen og tilgængeligheden i den smalle gade, hvor det kan være svært at komme igennem, når der holder parkerede biler i begge sider af gaden. Der foreslås derfor etablering af parkeringsforbud i [adresse] sydlige vejside, samt på Englystparken i østlig vejside, for at sikre en bedre trafikafvikling og tilgængelighed for beboere og personer med ærinder i gaden.

### Sagsfremstilling

13. august 2024 behandlede Teknisk Udvalg punkt 160 vedr. endelig vedtagelse af lokalplan nr. 1376 Udvalgsvarebutik, Børkop og tillæg nr. 24 til [adresse] 2021-2033. I den forbindelse ønskede udvalget en kommende sag vedr. trafikafvikling og parkeringsforhold i området. Nærværende sag omhandler dette.

[adresse] i Børkop er en smal gade, der i perioder oplever øget trafik. Mange parkerede biler i begge vejsider på [adresse] medfører til tider, at trafikken kan have svært ved at passere gennem gaden, som blokeres. Det betyder at såvel tilgængeligheden som trafikafviklingen i området reduceres, til gene for både beboerne og besøgende i gaden. Der er generelt ingen vejvisning til parkeringsarealer i området.

Problematikken er tidligere blevet drøftet under udarbejdelsen af trafikplanen for Børkop, hvor behovet for en bedre regulering af parkeringen blev fremhævet. Der blev bl.a. fremsat forslag om at ensrette [adresse], som en mulig løsning. Efter nærmere vurdering vurderes det ikke relevant at ensrette gaden, idet øget omvejskørsel vil kunne medføre øget trafik på andre gader i området. I stedet foreslås det, at der etableres et parkeringsforbud i den sydlige vejside samt på Englystparken i østlig vejside. Dette vil skabe bedre plads til afvikling af trafikken gennem gaden. Forslaget omfatter udover [adresse] også Englystparken, idet det ikke vil være hensigtsmæssigt hvis parkeringen i begge vejsider i stedet flyttes hertil. Desuden bør der suppleres med vejvisning til cykelhandlerens p-plads.

Selvom antallet af parkeringspladser vil blive reduceret som følge af det foreslåede parkeringsforbud i [adresse] og Englystparken, vurderes det, at der er nok alternative parkeringsmuligheder i området til at dække behovet. Bl.a. er der flere større offentlige parkeringspladser omring Ny Boder, som ligger indenfor kort gåafstand fra [adresse].  På den baggrund anbefales det at gennemføre parkeringsforbuddet for at forbedre både tilgængeligheden, trafikafviklingen og sikkerheden i [adresse].

Der er vedlagt et oversigtskort for området, samt en markering af de strækninger hvor der foreslås etableret parkeringsforbud.

### Klima og resiliensvurdering

Foranstaltningen vurderes ikke at have nogen væsentlige klimamæssige konsekvenser.

### Sagens videre forløb

Sagen skal alene behandles af Teknisk Udvalg.

### Indstilling Teknik- og Miljødirektøren indstiller

**at** udvalget godkender etableringen af et parkeringsforbud i den sydlige vejside af [adresse] i Børkop.

### Beslutning

Godkendt. Udvalget ønsker at parkerings- og standsningsforbud på begge sider af vejen undersøges.

Christine Madsen og Ronni Lassen var fraværende.